ZÁKAMENNÉ. Októbrová kvapka krvi, ktorá sa uskutočnila v Zákamennom už po deviaty raz, sa niesla v duchu myšlienky: Dokážte ľuďom, že ich máte radi. A dobrovoľní darcovia to dokázali. Veď minulotýždňového odberu sa zúčastnilo najviac dobrovoľných darcov, čo obec pamätá.
Darcovia krvi prichádzali aj z okolitých dedín už zavčasu ráno. Pôvodne mal odber trvať do obeda, no pre množstvo darcov mali sestričky prácu až do pol druhej. Veď odobrať krv 86 dobrovoľníkom aj niečo trvá. Krv darovali aj tri pracovníčky OcÚ v Zákamennom. "Kto mohol, prišiel," povedala nám jedna z nich. "Dopadlo to celkom dobre, tešíme sa rekordnému počtu ľudí, ktorí chcú pomôcť tým, čo ich krv potrebuje."
Zaujímavosťou je, že pri tohtoročnom deviatom odbere prišlo krv darovať dvakrát toľko žien, ako mužov. Medzi 29 mužmi a 57 ženami bolo 21 prvodarcov. Samozrejme, nie každý "ihlu" dobre znášal. Niektorí darcovia to museli "predýchať", v dvoch prípadoch sa stalo, že sestričky nemohli odber krvi dokonca ani dokončiť.
"Som veľmi rada, že môžem aspoň takto pomôcť niekomu, kto to potrebuje," povedala jedna z darkýň.